Oktober | 2015 | Herriemerrie
Presies 40 jaar later en nog steeds 'n treffer!!
Sleutelwoorde: Bohemian Rhapsody
EEUW uit beginsel
Die mens bly maar 'n fasinerende dier.
Ek moet dalk begin deur te noem dat ek baie lief is vir kos. Hoewel daar sekere goed is waaraan ek nie my mond sal sit nie, is ek nie te puntenerig nie. Daar moet regtig iets groots fout wees voordat ek die kos sal wegstoot. Dit blyk soms dat my standaarde in die geval ver te kort skiet.
Die meeste mense het hulle afkeur / misnoeë / afgryse al tot 'n fyn kuns vervolmaak. Ek let dit altyd in 'n vliegtuig op. Hulle sal die kos neem en dan ondersoek asof dit 'n petribak vol bakterieë is. Volgende sal die vurk geneem word en iets heel wantrouig beproef word. Ek het nog nie iemand gesien wat die kos summier uitspoeg nie of selfs 'n gesig trek nie. 'n Paar dapper siele sal dit selfs 'n hap of 3 verder neem. Die bakkie word dan met die grootste minagting weggestoot. Die volgende dis word beproef en die proses word herhaal tot alles op die skinkbordjie afgekeur is.
Ek sal myself verstout en sê dat hulle van die begin af geweet het dat hulle die kos gaan haat. Hoekom dit dan enigsins neem? Dit bly vir my 'n groot sonde om met kos te mors.
Dan weer, ek verwys na vliegtuigkos in my voorbeeld. Iets wat blykbaar altyd sleg is, al het ek persoonlik nog nooit rede gehad om te kla nie. Blykbaar het die minister van vervoer jare terug die parlement gevra of hulle wil vlieg of vreet? Dit was in antwoord op 'n klagte van die swak kos wat die destydse SAL voorgesit het.
Dit is egter vir my treffend dat die dramatjie nie net op vliegtuie afspeel nie. Ek het al dikwels gesien hoe iemand iets in 'n supermark, stalletjie of self in 'n restaurant sal bestel en dit dan sou behandel asof dit mens-brein-en-niere-sop is. Asof dit blote bediening daarvan (al het hulle dit self bestel) hulle beledig het en nie hulle tonge waardig is nie.
Hoe voel julle oor vliegtuigkos? Is my standaarde besonders laag of is mense net bederf?
Breinvasbrand: Voltooi: Die kool is die sous ______________!
Breinlosbrand: Daniël Bezuidenhout was reg. Duitsland se naskoolse studies is gratis vir alle Europeuse studente en internasionale studente (volgens my bron).